Bjarni Lárus Hall , söngvari hljómsveitarinnar Jeff Who ? segir meðlimi sveitarinnar aldrei hafa ætlað sér að leggja Ísland að fótum sér , þrátt fyrir miklar vinsældir á sínum tíma , og að endurkomutónleikarnir um helgina séu alls ekki tilraun til að reyna að slá í gegn að nýju . Hljómsveitin Jeff Who ? var geysivinsæl fyrir áratug eða svo en hvarf síðan alfarið úr sviðsljósinu . Nú blása meðlimir hljómsveitarinnar til tvennra tónleika um helgina þar sem söngvarinn Bjarni Lárus Hall verður auðvitað í forgrunni . Hann segir þó markmiðið ekki vera að slá í gegn á ný . Þetta séu bara sex vinir að skemmta sér saman . „ Ekki spila , ég er í viðtali , “ er það fyrsta sem ég heyri Bjarna Lárus Hall segja þegar ég hringi í hann . Hann er sem sé staddur á æfingu með hljómsveitinni Jeff Who ? þar sem verið er að fínpússa prógrammið fyrir tónleika helgarinnar . Auk Bjarna skipa þeir Ásgeir Valur Flosason , Elís Pétursson , Valdimar Kristjónsson , Þormóður Dagsson og Þorbjörn Sigurðsson hljómsveitina en þeir hafa allir verið nánir vinir síðan á menntaskólaárunum í MR . Þeir slógu óvænt í gegn um miðjan síðasta áratug , gáfu út tvær plötur og áttu hittarann Barfly sem tröllreið útvarpsstöðvum mánuðum saman en síðan hvarf hljómsveitin nánast af yfirborði jarðar og hefur ekki heyrst síðan . Nú skella þeir á tvennum endurkomutónleikum , í kjölfar tónleika Írafárs og nýs lags frá Stjórninni . Hvað er í gangi , er endurkoma hljómsveita frá síðustu áratugum það heitasta í dag ? „ Ha , nei , við vorum nú ekkert að pæla í því , “ segir Bjarni gáttaður . „ Mér hafði ekki dottið það í hug einu sinni að við fylgdum einhverju trendi . “ Er hugsunin kannski sú að nú eru þeir sem voru aðdáendur á sínum tíma orðnir miðaldra , stöndugt fólk sem hefur efni á að sækja tónleika ? „ Ja , það hjálpar auðvitað , “ svarar Bjarni og hlær . „ Við erum samt alls ekki að þessu fyrir peninginn . Þetta var bara hugmynd sem kom upp hjá okkur Þorra trommara yfir bjórglasi þegar við fórum að ræða það að okkur langaði til að fara að spila aftur saman . Við drifum í því að tala við hina strákana og þeir voru allir til í slaginn , þannig að hér erum við í dag , sex vinir í góðum fíling að undirbúa tónleika . “ „ Mér finnst að ef við viljum mótmæla framgöngu Ísraelsmanna eigi að banna þeim að taka þátt í keppninni , ekki sniðganga keppnina þótt hún sé haldin í þeirra landi . Það er einhver hræsni í því . “ Aldrei verið svona góðir Spurður hvort meðlimir hljómsveitarinnar séu í jafngóðu formi og þeir voru á velmektardögunum fyrir rúmum áratug fullyrðir Bjarni að þeir séu ennþá betri . „ Ég get svarið það , “ segir hann . „ Ég held ég hafi aldrei heyrt okkur svona góða . “ Hafið þið allir verið í tónlistariðkun síðan þið hættuð ? „ Já , já , við höfum verið að gera alls konar hluti í tónlist , “ segir Bjarni . „ Allir að spila hingað og þangað . Við höfum bara ekki spilað saman sem band undanfarin tíu ár . Ég og Valdimar höfum verið að spila dálítið saman og erum meira að segja búnir að taka upp plötu . En við höfum alltaf hist reglulega allir saman og rætt málin . “ Þannig að vináttan hefur haldist ? Hvers vegna hættuð þið þá að spila saman á sínum tíma ? „ Eiginlega bara vegna þess að við vorum alltaf að spila fyrir sama fólkið og vorum orðnir svolítið leiðir á því , “ útskýrir Bjarni . „ Við spiluðum bara saman af því að okkur þótti það svo ógeðslega gaman . Þannig að við hættum því bara þegar það hætti að vera gaman . Það var engin dramatík í kringum það . “ Sprenging í hlustendahópnum með Barfly Voru það ekki svakaleg viðbrigði að fara úr því að vera hljómsveit skólafélaga í MR sem fannst bara gaman að spila saman í það að verða ein vinsælasta hljómsveit landsins ? „ Jú , þetta gerðist frekar hratt , “ viðurkennir Bjarni . „ Við áttum tvö lög sem voru mikið spiluð á X-inu og svo þegar Barfly kom út varð sprenging í hlustendahópnum á nokkrum dögum . “ Bjarni vill alls ekki gangast við því að hinar skyndilegu vinsældir og nánast stöðugt tónleikahald hafi haft mikil áhrif á þá félaga . „ Við ákváðum bara að gera þetta vel , “ segir hann . „ Og ef einhver hringdi og bað okkur að spila sögðum við bara já . Við pældum ekki mikið í því að við værum vinsælir . Vorum bara band sem spilaði á tónleikum þegar við vorum beðnir um það . Við litum aldrei á okkur sem einhverjar poppstjörnur og það var aldrei markmiðið að leggja Ísland að fótum okkar . Lífið breyttist í rauninni voðalega lítið , nema bara að við spiluðum miklu oftar en við höfðum gert áður . “ Spurður hvort endurkomutónleikarnir um helgina séu upphafið á nýrri tilraun til að slá í gegn og hvort plata sé í undirbúningi segir Bjarni að þeir séu bara ekki farnir að hugsa svo langt . „ Við erum ekkert að pæla langt fram í tímann , “ fullyrðir hann . „ En það hefur verið ógeðslega gaman hjá okkur og gengið mjög vel , þannig að maður veit aldrei hvað gerist . Hins vegar er það alveg á hreinu að þetta er alls ekki meðvituð tilraun til að reyna að slá í gegn aftur , við ætlum bara að hafa gaman að þessu . “ Hræsni gagnvart Ísrael Árið 2015 tók Bjarni þátt í undankeppni Eurovision með lag sitt Brotið gler og fékk tvo félaga sína úr Jeff Who ? til að spila það með sér . Hann vill þó undirstrika að það sé mikill misskilningur að Jeff Who ? hafi ætlað sér að taka þátt í Eurovision . Það myndi aldrei gerast . En hvað finnst honum um kröfuna um að sniðganga Eurovision í Ísrael á næsta ári vegna framgöngu Ísraela gagnvart Palestínumönnum ? „ Æ , ég veit það ekki , “ segir hann þreytulega . „ Ég er ekki hlynntur því sem Ísrael er að gera gagnvart Palestínumönnum , en þetta er samt bara söngvakeppni og þeir taka þátt í henni . Mér finnst að ef við viljum mótmæla framgöngu Ísraelsmanna eigi að banna þeim að taka þátt í keppninni , ekki sniðganga keppnina þótt hún sé haldin í þeirra landi . Það er einhver hræsni í því . “ Ætlar þú að senda lag í undankeppnina fyrir næsta ár ? „ Ég bara veit það ekki , “ segir Bjarni hugsi . „ Núna hugsa ég bara um æfinguna sem er að byrja og tónleikana um helgina . Ég fer ekkert að pæla í Eurovision fyrr en þessir tónleikarnir eru búnir . Þeir eru það sem skiptir máli núna . Allt annað kemur bara í ljós . “ Fyrri tónleikar Jeff Who ? eru á Græna hattinum á Akureyri í kvöld , 21. september , og þeir seinni í Bæjarbíói í Hafnarfirði annað kvöld .